**[ Μητέρα..]**

**…Είχαμε τον κήπο στην άκρη της θάλασσας.**

**Απ’ τα παράθυρα γλιστρούσε ο ουρανός**

**κι η μητέρα καθισμένη**

**στο χαμηλό σκαμνί**

**κεντούσε τους αγρούς της άνοιξης**

**με τα ανοιχτά κατώφλια των άσπρων σπιτιών**

**με τα όνειρα των πελαργών στην αχυρένια στέγη**

**γραμμένη στη λευκή διαφάνεια…**

**Η μητέρα μού κρατούσε τα χέρια.**

**Μα εγώ**

**πίσω απ’ τον τρυφερό της ώμο**

**πίσω απ’ τα μαλλιά της τα χλωμά**

**στρωτά μ’ ένα άρωμα υπομονής και ευγένειας**

**κοιτούσα σοβαρός τη θάλασσα…**

**Μας πήραν το θαλασσινό τραγούδι**

**Μας δέσαν τα θαλασσινά μας πόδια.**

**Παιδάκια σιωπηλά κι απορημένα**

**με τ’ αλατισμένα ματόκλαδα**

**με τα μεγάλα μάτια τα γαλάζια**

**περνάμε φοβισμένα στις μεγάλες πολιτείες**

**κάτω απ’ τα νοσοκομεία που μυρίζουν ύπνο κι ιδρώτα**

**κάτω απ’ τα σπίτια με τους κόκκινους γλόμπους**

**κάτω απ’ τα μέγαρα**

**που καπνίζουν αίμα νύχτα κι αρπαγή.**

**Μητέρα, μητέρα**

**πού αρνηθήκαμε**

**την τρυφερή σοφία των δακρύων σου**

**πού ‘ναι το μακρόθυμο χέρι σου**

**με την έκφραση της καρτερίας**

**πού ‘ναι το χέρι σου**

**ν’ ακούσουμε την αυγή και τη θάλασσα**

**να ζεστάνουμε τη μοναξιά;**



«Πέτρες»- Γιάννης Ρίτσος

Μητέρα

 **ο ουρανός γκρεμίστηκε**

**στα δάκρυα των αθώων…**

**Πόρτες χάσκουν στη νύχτα.**

**Ξίφη αστράφτουν.**

**Ένα φεγγάρι αποκεφαλισμένο.**

**Οι άνθρωποι ετοιμάζουν σκάλες**

**Με ανθρώπινα κόκαλα**

**Για ν’ ανέβουν.**

**Κύριε, Κύριε**

**κι εμείς εδώ**

**στη μέση των μεγάλων δρόμων**

**λυπημένοι κι αδέξιοι**

**με το άδειο δισάκι στα χέρια**

**μ’ ένα κλουβί αηδονιών στη ράχη**

**με την πλατιά μνήμη της θάλασσας στο μέτωπο**

**με χέρια αθώα κι απορημένα που δεν επαιτούν.**

**Μητέρα δε μας μένει τίποτα.**

**Πού θ’ απαγκιάσουμε;**

**Πού θα κοιμηθούμε;…**